CELEX: 32019D0612(01)
Language: mt
Date: 2019-06-11 00:00:00
Title: Deċiżjoni tal-Kummissjoni tal-11 ta’ Ġunju 2019 li tistabbilixxi l-Grupp għall-Politika dwar l-Ispettru tar-Radju u li tħassar id-Deċiżjoni 2002/622/KE (Test b'rilevanza għaż-ŻEE.)

12.6.2019   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  C 196/16
               
            
         DEĊIŻJONI TAL-KUMMISSJONI
         tal-11 ta’ Ġunju 2019
         li tistabbilixxi l-Grupp għall-Politika dwar l-Ispettru tar-Radju u li tħassar id-Deċiżjoni 2002/622/KE
         (Test b'rilevanza għaż-ŻEE)
         (2019/C 196/08)
         IL-KUMMISSJONI EWROPEA,
         Wara li kkunsidrat it-Trattat dwar il-Funzjonament tal-Unjoni Ewropea,
         Billi:
         
                     (1)
                  
                  
                     Id-Deċiżjoni tal-Kunsill Nru 676/2002/KE tal-Parlament Ewropew tas-7 ta’ Marzu 2002 dwar qafas regolatorju għall-politika dwar l-ispettru tar-radju fil-Komunità Ewropea (1) tistabbilixxi qafas legali għall-politika dwar l-ispettru tar-radju fl-Unjoni. Dan jiżgura li l-approċċi ta’ politika jkunu kkoordinati u, meta xieraq, li jkun hemm kundizzjonijiet armonizzati għad-disponibbiltà u l-użu effiċjenti tal-ispettru tar-radju meħtieġa għall-istabbiliment u l-funzjonament tas-suq intern fl-oqsma ta’ politika tal-Unjoni bħall-komunikazzjoni elettronika, it-trasport u r-riċerka u l-iżvilupp.
                  
               
                     (2)
                  
                  
                     Id-Deċiżjoni Nru 676/2002/KE tipprovdi li l-Kummissjoni tista’ torganizza konsultazzjonijiet biex tqis il-fehmiet tal-Istati Membri, tal-istituzzjonijiet tal-Unjoni, u tal-industrija, kif ukoll tal-utenti kollha (sew kummerċjali u sew li mhumiex) tal-ispettru tar-radju involuti, kif ukoll partijiet oħrajn interessati fl-iżviluppi teknoloġiċi, tas-suq u regolatorji li jista’ jkollhom x’jaqsmu mal-użu tal-ispettru tar-radju.
                  
               
                     (3)
                  
                  
                     Bid-Deċiżjoni tal-Kummissjoni 2002/622/KE (2) twaqqaf grupp konsultattiv imsejjaħ il-Grupp għall-Politika dwar l-Ispettru tar-Radju (“il-Grupp”) biex jassisti u jagħti pariri lill-Kummissjoni fuq kwistjonijiet tal-politika dwar l-ispettru tar-radju. Fost dawn hemm id-disponibbiltà tal-ispettru tar-radju, l-armonizzazzjoni u l-allokazzjoni tal-ispettru tar-radju, l-għoti tal-informazzjoni dwar l-allokazzjoni, id-disponibbiltà u l-użu tal-ispettru tar-radju, il-metodi għall-għoti ta’ drittijiet għall-użu tal-ispettru, l-armar mill-ġdid, ir-rilokazzjoni, il-valutazzjoni u l-użu effiċjenti tal-ispettru tar-radju u l-protezzjoni tas-saħħa tal-bniedem.
                  
               
                     (4)
                  
                  
                     F’Diċembru 2018, il-Parlament Ewropew u l-Kunsill adottaw id-Direttiva (UE) 2018/1972 (3), li rriformulat u rrevediet il-qafas regolatorju tal-Unjoni għall-komunikazzjoni elettronika, li tinkludi l-assenjar ta’ kompiti ġodda lill-Grupp.
                  
               
                     (5)
                  
                  
                     Il-Grupp jenħtieġ jikkontribwixxi aktar għall-iżvilupp ta’ politika dwar l-ispettru tar-radju fl-Unjoni, li ma tkunx tqis biss il-parametri tekniċi iżda anki konsiderazzjonijiet ekonomiċi, politiċi, kulturali, strateġiċi, tas-saħħa u soċjali, kif ukoll il-bosta ħtiġiet varji potenzjalment kunfliġġenti tal-utenti tal-ispettru tar-radju bil-ħsieb li jkun żgurat li jinkiseb bilanċ ġust, mhux diskriminatorju u proporzjonat.
                  
               
                     (6)
                  
                  
                     Il-grupp jenħtieġ ikun jinkludi esperti governattivi ta’ livell għoli mill-Istati Membri. Il-Grupp jista’ jinkludi wkoll osservaturi u jistieden lil persuni oħra biex jattendu l-laqgħat kif xieraq, inkluż lil regolaturi, awtoritajiet tal-kompetizzjoni, parteċipanti fis-suq, u gruppi tal-utenti jew tal-konsumaturi.
                  
               
                     (7)
                  
                  
                     Bħala l-punt ċentrali biex jiġu indirizzati l-kwistjonijiet tal-politika dwar l-ispettru tar-radju fil-kuntest tal-politiki relevanti kollha tal-Unjoni, jenħtieġ jinżammu rabtiet operazzjonali mill-qrib bejn il-Grupp u l-gruppi jew il-kumitati speċifiċi stabbiliti għall-implimentazzjoni tal-politika settorjali tal-Unjoni, inkluż il-politika tat-trasport, il-politika tas-suq intern għat-tagħmir tar-radju, il-politika awdjoviżiva, il-politika tal-ispazju, u l-komunikazzjoni.
                  
               
                     (8)
                  
                  
                     Filwaqt li hemm bosta korpi governattivi nazzjonali differenti responsabbli minn partijiet differenti tal-ispettru tar-radju, biex ikun żgurat li d-diskussjonijiet ikunu effettivi, kull delegazzjoni nazzjonali li tattendi laqgħa tal-Grupp jenħtieġ ikollha viżjoni nazzjonali kkonsolidata u kkoordinata tal-politiki kollha li jaffettwaw l-użu tal-ispettru tar-radju f’dak l-Istat Membru mhux biss b’rabta mas-suq intern iżda anki b’rabta mal-ordni pubblika, is-sigurtà pubblika, il-protezzjoni ċivili u l-politiki tad-difiża għax l-użu tal-ispettru tar-radju għal dawn il-politiki jista’ jaffettwa l-organizzazzjoni tal-ispettru tar-radju b’mod ġenerali.
                  
               
                     (9)
                  
                  
                     Il-Grupp jenħtieġ jikkonsulta lill-utenti rilevanti tal-ispettru tar-radju, kemm għall-użu kummerċjali kif ukoll għall-użu mhux kummerċjali, kif ukoll lil kwalunkwe parti interessata oħra dwar l-iżviluppi teknoloġiċi, tas-suq u regolatorji marbuta mal-użu tal-ispettru tar-radju. Il-Grupp jenħtieġ jiżgura li dawk il-konsultazzjonijiet ikunu estensivi u jitwettqu b’mod progressiv.
                  
               
                     (10)
                  
                  
                     L-użu tal-ispettru tar-radju ma jiqafx mal-fruntieri, u għalhekk il-Grupp jenħtieġ jinfetaħ għall-parteċipazzjoni ta’ osservaturi minn pajjiżi aderenti u minn pajjiżi taż-Żona Ekonomika Ewropea.
                  
               
                     (11)
                  
                  
                     Il-Konferenza Ewropea tal-Amministrazzjoni Postali u tat-Telekomunikazzjoni (is-CEPT) jenħtieġ tiġi mistiedna bħala osservatur tal-ħidma tal-Grupp għax l-attivitajiet tal-Grupp iħallu impatt sinifikanti fuq l-ispettru tar-radju fil-livell pan-Ewropew u għax is-CEPT u l-korpi affiljati tagħha għandhom għarfien espert tekniku estensiv fil-ġestjoni tal-ispettru tar-radju. L-għarfien espert tas-CEPT hu xieraq ukoll abbażi tal-mandati mogħtija lilha skont id-Deċiżjoni dwar l-Ispettru tar-Radju biex jiġu żviluppati miżuri implimentattivi tekniċi fl-oqsma tal-allokazzjoni tal-ispettru tar-radju u d-disponibbiltà tal-informazzjoni. Minħabba l-importanza tal-istandardizzazzjoni Ewropea għall-iżvilupp ta’ tagħmir li juża l-ispettru tar-radju, hu daqstant importanti li l-Istitut Ewropew tal-Istandardizzazzjoni tat-Telekomunikazzjoni (l-ETSI) jiġi assoċjat bħala osservatur.
                  
               
                     (12)
                  
                  
                     Wara d-dħul fis-seħħ tad-Direttiva (UE) 2018/1972 u r-Regolament (UE) 2018/1971 tal-Parlament Ewropew u tal-Kunsill (4), il-kompiti tal-Grupp jenħtieġ jiġu adattati għal dak il-qafas regolatorju l-ġdid u r-rwol tal-Grupp jenħtieġ jissaħħaħ kif xieraq. Dan jenħtieġ jiffaċilita t-tiswir tal-politika dwar l-ispettru tal-Unjoni f’diversi oqsma tas-suq Ewropew tal-komunikazzjoni elettronika, b’mod partikolari l-broadband bla fili, ikompli jtejjeb l-orjentazzjoni strateġika u t-trasparenza tal-politika dwar l-ispettru u jappoġġa l-ippjanar strateġiku u l-koordinazzjoni tal-approċċi tal-politika dwar l-ispettru tar-radju fil-livell tal-Unjoni.
                  
               
                     (13)
                  
                  
                     Skont il-kompiti l-ġodda mogħtija lill-Grupp bid-Direttiva (UE) 2018/1972, il-Grupp jenħtieġ jagħti parir lill-Parlament Ewropew u lill-Kunsill, meta jintalab, fuq kwistjonijiet tal-ispettru tar-radju. Barra minn hekk, din id-Deċiżjoni jenħtieġ tipprovdi l-bażi biex il-Grupp isir il-forum għall-koordinazzjoni tal-implimentazzjoni mill-Istati Membri tal-obbligi tagħhom relatati mal-ispettru tar-radju skont dik id-Direttiva, inkluż permezz ta’ proċess ta’ evalwazzjoni bejn il-pari, u biex ikollu rwol ċentrali f’oqsma essenzjali għas-suq intern bħall-koordinazzjoni u l-istandardizzazzjoni transfruntieri tal-ispettru tar-radju.
                  
               
                     (14)
                  
                  
                     Meta wieħed iqis l-għadd ta’ emendi li huma meħtieġa minħabba d-dħul fis-seħħ tad-Direttiva (UE) 2018/1972, għal raġunijiet ta’ ċarezza, id-Deċiżjoni 2002/622/KE jenħtieġ tiġi revokata u sostitwita.
                  
               
                     (15)
                  
                  
                     Jenħtieġ li anki r-regoli dwar l-iżvelar tal-informazzjoni mill-membri tal-grupp jiġu stabbiliti b’konformità mar-Regolament (KE) Nru 1049/2001 tal-Parlament Ewropew u tal-Kunsill (5) u d-data personali jenħtieġ tiġi pproċessata skont ir-Regolament (UE) 2018/1725 tal-Parlament Ewropew u tal-Kunsill (6).
                  
               
                     (16)
                  
                  
                     Din id-Deċiżjoni jenħtieġ tkun konformi mar-regoli orizzontali ddefiniti mill-Kummissjoni dwar il-ħolqien u l-operat tal-gruppi ta’ esperti tal-Kummissjoni (7) b’mod partikolari fir-rigward tas-sħubija fil-grupp, l-osservaturi, il-parteċipazzjoni tal-esperti mistiedna u l-ispejjeż tal-laqgħat.
                  
               IDDEĊIDIET KIF ĠEJ:
         
            Artikolu 1
            Is-suġġett
            Hu mwaqqaf grupp konsultattiv dwar il-politika tal-ispettru tar-radju, imsejjaħ il-Grupp għall-Politika dwar l-Ispettru tar-Radju (“il-Grupp”).
         
         
            Artikolu 2
            Il-kompiti
            
               (1)   Il-Grupp għandu jassisti u jagħti pariri lill-Kummissjoni:
               
                           (a)
                        
                        
                           fuq kwistjonijiet strateġiċi tal-politika dwar l-ispettru tar-radju fl-Unjoni;
                        
                     
                           (b)
                        
                        
                           fuq il-koordinazzjoni tal-approċċi tal-politika dwar l-ispettru tar-radju fl-Unjoni;
                        
                     
                           (c)
                        
                        
                           billi joħroġ opinjonijiet dwar proposti leġiżlattivi għal programmi pluriennali ta’ politika dwar l-ispettru tar-radju u biex jiġi rilaxxat spettru armonizzat għal użu kondiviż jew għal użu li ma jkunx soġġett għal drittijiet individwali;
                        
                     
                           (d)
                        
                        
                           billi joħroġ opinjonijiet fir-rigward tar-rakkomandazzjonijiet tal-Kummissjoni dwar l-applikazzjoni armonizzata tad-dispożizzjonijiet tal-qafas regolatorju għall-komunikazzjoni elettronika fil-qasam tal-ispettru tar-radju, mingħajr preġudizzju għar-rwol tal-Korp tar-Regolaturi Ewropej għall-Komunikazzjoni Elettronika (“il-BEREC”);
                        
                     
                           (e)
                        
                        
                           fuq il-koordinazzjoni u l-koperazzjoni bejn il-Kummissjoni, l-Istati Membri u l-awtoritajiet kompetenti rilevanti fir-rigward tal-implimentazzjoni tal-leġiżlazzjoni, il-programmi u l-politiki eżistenti tal-Unjoni dwar l-ispettru tar-radju;
                        
                     
                           (f)
                        
                        
                           fejn xieraq, fuq kundizzjonijiet armonizzati fir-rigward tad-disponibbiltà u l-użu effiċjenti tal-ispettru tar-radju, meħtieġa għall-istabbiliment u l-funzjonament tas-suq intern.
                        
                     
            
               (2)   Il-Grupp għandu jassisti lill-Istati Membri fil-koperazzjoni ma’ xulxin u mal-Kummissjoni u, meta jintalab, mal-Kunsill u mal-Parlament Ewropew, b’appoġġ għall-ippjanar strateġiku u l-koordinazzjoni tal-approċċi tal-politika dwar l-ispettru tar-radju fl-Unjoni, billi:
               
                           (a)
                        
                        
                           jiżviluppa l-aqwa prattiki għal kwistjonijiet relatati mal-ispettru tar-radju, bil-ħsieb li jiġi implimentat id-dritt tal-Unjoni;
                        
                     
                           (b)
                        
                        
                           jiffaċilita l-koordinazzjoni bejn l-Istati Membri bil-ħsieb li jiġi implimentat id-dritt tal-Unjoni u biex jikkontribwixxi għall-iżvilupp tas-suq intern;
                        
                     
                           (c)
                        
                        
                           jikkoordina l-approċċi tal-Istati Membri għall-għoti u l-awtorizzazzjoni tal-użu tal-ispettru tar-radju u jippubblika rapporti jew opinjonijiet fuq kwistjonijiet relatati mal-ispettru tar-radju.
                        
                     
            
               (3)   Il-Grupp għandu jassisti lill-Istati Membri fil-koordinazzjoni transfruntiera tal-użu tal-ispettru tar-radju biex ikun żgurat li l-użu tal-ispettru tar-radju fit-territorju tagħhom ikun organizzat b’mod li jiżgura li l-ebda Stat Membru ieħor ma jitwaqqaf milli jippermetti l-użu tal-ispettru tar-radju fit-territorju tiegħu, b’mod partikolari l-ispettru tar-radju armonizzat, b’konformità mad-dritt tal-Unjoni, speċjalment minħabba interferenza dannuża transfruntiera bejn l-Istati Membri.
               Għal dan il-għan, meta jintalab minn xi Stat Membru affettwat, il-Grupp għandu jipprovdi s-servizzi tiegħu biex tissolva kwalunkwe problema jew tilwima bejn l-Istati Membri, kif ukoll ma’ pajjiżi terzi, b’rabta mal-koordinazzjoni transfruntiera jew mal-interferenza dannuża transfruntiera li jwaqqfu lill-Istati Membri milli jużaw l-ispettru tar-radju fit-territorju tagħhom.
               Fir-rigward tal-ispettru armonizzat tar-radju, il-Grupp jista’ joħroġ opinjoni biex jipproponi soluzzjoni kkoordinata għal problema jew tilwima bħal dawn bejn l-Istati Membri.
            
            
               (4)   Il-Grupp għandu jassisti lill-Kummissjoni fil-ħidma preparatorja tagħha dwar proposti lill-Kunsill għall-adozzjoni ta’ deċiżjonijiet skont l-Artikolu 218(9) tat-Trattat dwar il-Funzjonament tal-Unjoni Ewropea, li jistabbilixxu l-pożizzjonijiet li jridu jiġu adottati f’isem l-Unjoni f’organizzazzjonijiet internazzjonali kompetenti fi kwistjonijiet tal-ispettru tar-radju.
            
            
               (5)   Meta jitolbuh, il-Grupp jista’ jorganizza laqgħat biex l-awtoritajiet regolatorji nazzjonali jew awtoritajiet kompetenti oħra jkunu jistgħu jiddiskutu u jiskambjaw fehmiet u esperjenzi relatati mal-proċessi tal-awtorizzazzjoni u l-kundizzjonijiet tal-użu tal-ispettru tar-radju.
            
            
               (6)   Mingħajr preġudizzju għall-paragrafu 5, mill-21 ta’ Diċembru 2020, il-Grupp għandu jlaqqa’, għall-finijiet tal-Artikolu 35 tad-Direttiva (UE) 2018/1972, forum ta’ evalwazzjoni bejn il-pari fir-rigward tal-ispettru tar-radju li għalih ikunu ġew stabbiliti kundizzjonijiet armonizzati permezz ta’ miżuri implimentattivi tekniċi skont id-Deċiżjoni 676/2002/KE, biex ikun jista’ jintuża l-ispettru tar-radju għal networks u servizzi tal-broadband bla fili, meta jintalab mill-awtorità regolatorja nazzjonali jew minn xi awtorità kompetenti oħra tal-Istat Membru kkonċernat jew, f’każijiet eċċezzjonali kif imsemmi fl-Artikolu 35(2) tal-Kodiċi, b’inizjattiva tal-Grupp.
            
         
         
            Artikolu 3
            Is-sħubija
            Il-membri tal-Grupp għandhom ikunu l-awtoritajiet tal-Istati Membri.
            Kull Stat Membru għandu jaħtar rappreżentant ta’ livell għoli b’responsabbiltà ġenerali għall-politika strateġika dwar l-ispettru tar-radju.
            Il-Kummissjoni għandha tipparteċipa fil-laqgħat kollha tal-Grupp, fil-livell xieraq, u tipprovdi s-segretarjat għall-Grupp.
         
         
            Artikolu 4
            Il-ħidma
            
               (1)   Meta titolbu l-Kummissjoni jew b’inizjattiva tiegħu stess, il-Grupp għandu jadotta opinjonijiet u rapporti indirizzati lill-Kummissjoni. L-opinjonijiet u r-rapporti għandhom ikunu bbażati fuq kunsens jew, jekk dan ma jkunx possibbli, fuq maġġoranza sempliċi, u kull membru jkollu vot wieħed. Il-membri li jkunu vvutaw kontra għandhom id-dritt li jkollhom dikjarazzjoni li tiġbor fil-qosor ir-raġunijiet għall-pożizzjoni tagħhom u li tinhemeż mal-opinjonijiet jew mar-rapporti.
            
            
               (2)   Wara talba mill-Parlament Ewropew jew mill-Kunsill għal opinjoni jew rapport tal-Grupp fuq kwistjonijiet ta’ politika dwar l-ispettru tar-radju li jirrigwardaw il-komunikazzjoni elettronika, il-Grupp għandu jadotta dawn l-opinjoni jew ir-rapport skont ir-regoli stabbiliti fil-paragrafu 1. Il-grupp għandu jippreżenta l-opinjoni jew ir-rapport tiegħu lill-istituzzjoni li talbithom u lill-Kummissjoni. Meta xieraq, l-opinjoni jew ir-rapport jista’ jkollhom l-għamla ta’ preżentazzjoni orali lill-Parlament Ewropew jew lill-Kunsill mill-President tal-Grupp jew minn membru nominat mill-Grupp.
            
            
               (3)   Il-Grupp għandu jagħżel President minn fost il-membri tiegħu. Il-Kummissjoni tista’ tistabbilixxi sottogruppi biex jeżaminaw kwistjonijiet speċifiċi abbażi ta’ termini ta’ referenza ddefiniti mill-Kummissjoni. Is-sottogruppi għandhom joperaw b’konformità mar-regoli orizzontali ddefiniti mill-Kummissjoni dwar it-twaqqif u t-tħaddim tal-gruppi ta’ esperti tal-Kummissjoni (8) u għandhom jirrapportaw lill-Grupp. Dawn is-sottogruppi għandhom jiġu xolti malli jintemm il-mandat tagħhom.
            
            
               (4)   Il-Kummissjoni tista’ tlaqqa’ l-Grupp dwar kull kwistjoni fil-kompetenza tiegħu permezz tas-segretarjat bi ftehim mal-President. Il-Kummissjoni għandha tagħmel dan meta jkun meħtieġ għall-applikazzjoni tal-Artikolu 2(2) ta’ din id-Deċiżjoni.
            
            
               (5)   Il-Grupp għandu jadotta r-regoli ta’ proċedura tiegħu fuq proposta tal-Kummissjoni, b’kunsens jew, fin-nuqqas ta’ kunsens, permezz ta’ votazzjoni b’maġġoranza sempliċi, b’vot wieħed għal kull Stat Membru. Ir-regoli ta’ proċedura għandhom ikunu soġġetti għall-approvazzjoni tal-Kummissjoni.
            
            
               (6)   Il-Grupp jista’ jistieden osservaturi, inkluż mill-pajjiżi taż-Żona Ekonomika Ewropea u mill-pajjiżi kandidati għall-adeżjoni fl-Unjoni, mis-CEPT u mill-ETSI biex jattendu l-laqgħat tiegħu; jista’ wkoll jisma’ lil esperti u partijiet interessati. L-osservaturi għandhom jinnominaw lir-rappreżentanti tagħhom. L-osservaturi u r-rappreżentanti tagħhom jista’ jkollhom il-permess tal-President biex jieħdu sehem fid-diskussjonijiet tal-grupp u jaqsmu l-għarfien espert tagħhom. Madankollu, l-osservaturi ma għandux ikollhom id-drittijiet tal-vot u ma għandhomx jipparteċipaw fil-formulazzjoni tar-rakkomandazzjonijiet jew tal-pariri tal-Grupp. Meta l-Grupp ikun jidhirlu li jixraq tinġabar evidenza fit-tħejjija ta’ xi opinjoni jew rapport, dan jista’ jistieden lil rappreżentanti rilevanti mill-industrija biex jippreżentaw pożizzjonijiet waqt il-laqgħat tiegħu.
            
            
               (7)   Meta l-Grupp ikun jidhirlu li hu xieraq, dan jista’ jistieden esperti minn awtoritajiet regolatorji nazzjonali jew minn awtoritajiet kompetenti oħra u mill-BEREC biex jipparteċipaw fil-laqgħat tiegħu.
               Għall-finijiet tal-Artikolu 35 tad-Direttiva 2018/1972, il-Grupp għandu jippermetti l-parteċipazzjoni ta’ esperti minn awtoritajiet regolatorji nazzjonali jew minn awtoritajiet kompetenti oħra msemmija fid-Direttiva (UE) 2018/1972 u mill-BEREC.
               Filwaqt li jkun soġġett għal regoli dettaljati li għandhom jiġu miftiehma mal-BEREC u mal-Kummissjoni, il-Grupp għandu jippermetti lill-BEREC jieħu sehem fl-attivitajiet tiegħu fuq kwistjonijiet relatati mar-regolamentazzjoni tas-suq u mal-kompetizzjoni b’rabta mal-ispettru tar-radju li huma fil-kompetenza tal-BEREC.
            
         
         
            Artikolu 5
            Ir-relazzjoni mal-Parlament Ewropew
            Mingħajr preġudizzju għall-Artikoli 2 u 4, fir-rigward tal-informazzjoni li għandha tintbagħat lill-Parlament Ewropew u l-parteċipazzjoni tal-esperti tal-Parlament Ewropew fil-laqgħat tal-Grupp, għandhom japplikaw il-punt 15 tal-Anness I u tal-Anness II tal-Ftehim Qafas dwar ir-relazzjonijiet bejn il-Parlament Ewropew u l-Kummissjoni Ewropea (9).
         
         
            Artikolu 6
            Il-konsultazzjoni
            Il-Grupp għandu jikkonsulta b’mod estensiv u fi stadju kmieni lil parteċipanti fis-suq, lil konsumaturi u lil utenti finali b’mod miftuħ u trasparenti.
         
         
            Artikolu 7
            Il-kunfidenzjalità
            Meta l-Kummissjoni tiddikjara li l-opinjoni mitluba jew il-kwistjoni mqajma għandha natura kunfidenzjali, il-membri tal-Grupp kif ukoll l-osservaturi u kwalunkwe persuna oħra li tattendi laqgħa tal-Grupp għandhom ikunu obbligati li ma jiżvelawx informazzjoni li jkunu saru jafu biha permezz tal-ħidma tal-Grupp, tas-subgruppi tiegħu jew tal-gruppi ta’ ħidma tal-esperti. F’każijiet bħal dawn, il-Kummissjoni tista’ tiddeċiedi li l-membri tal-Grupp biss jistgħu jattendu l-laqgħat.
         
         
            Artikolu 8
            Is-segretezza professjonali u t-trattament tal-informazzjoni klassifikata
            Il-membri tal-grupp u r-rappreżentanti tagħhom, kif ukoll l-esperti u l-osservaturi mistiedna, huma soġġetti għall-obbligu tas-segretezza professjonali, li skont it-Trattati u r-regoli ta’ implimentazzjoni tagħhom, japplika għall-membri kollha tal-istituzzjonijiet u l-persunal tagħhom, u huma soġġetti wkoll għar-regoli tal-Kummissjoni dwar is-sigurtà fir-rigward tal-protezzjoni tal-informazzjoni klassifikata tal-Unjoni, stabbiliti fid-Deċiżjonijiet tal-Kummissjoni (UE, Euratom) 2015/443 (10) u (UE, EURATOM) 2015/444 (11). Jekk dawn l-obbligi ma jiġux rispettati, il-Kummissjoni tista’ tieħu l-miżuri xierqa kollha.
         
         
            Artikolu 9
            It-trasparenza
            
               (1)   Il-grupp u s-sottogruppi għandhom jiġu rreġistrati fir-Reġistru tal-gruppi ta’ esperti.
            
            
               (2)   Rigward il-kompożizzjoni tal-grupp, fir-Reġistru tal-gruppi ta’ esperti għandha tiġi ppubblikata d-data li ġejja:
               
                           (a)
                        
                        
                           l-ismijiet tal-osservaturi;
                        
                     
                           (b)
                        
                        
                           l-ismijiet tal-awtoritajiet tal-Istati Membri;
                        
                     
                           (c)
                        
                        
                           l-ismijiet tal-awtoritajiet tal-pajjiżi terzi.
                        
                     
            
               (3)   Id-dokumenti rilevanti kollha, inkluż l-aġendi, il-minuti u s-sottomissjonijiet tal-parteċipanti, għandhom ikunu disponibbli fir-Reġistru tal-gruppi ta’ esperti jew permezz ta’ link fir-Reġistru għal sit web apposta fejn tkun tinsab din l-informazzjoni. L-aċċess għas-siti web apposta ma għandux ikun soġġett għal xi reġistrazzjoni tal-utent jew għal xi restrizzjoni oħra. B’mod partikolari, l-aġenda u d-dokumenti kuntestwali rilevanti l-oħra għandhom jiġu ppubblikati fi żmien xieraq qabel il-laqgħa, segwiti minn pubblikazzjoni fil-ħin tal-minuti. L-eċċezzjonijiet għall-pubblikazzjoni għandhom jiġu previsti biss meta l-iżvelar ta’ xi dokument ikun idgħajjef il-protezzjoni ta’ interess pubbliku jew privat kif iddefinit fl-Artikolu 4 tar-Regolament (KE) Nru 1049/2001.
            
            
               (4)   Bi qbil mal-Kummissjoni, il-Grupp jista’ jiddeċiedi b’maġġoranza sempliċi tal-membri tiegħu li d-deliberazzjonijiet għandhom ikunu pubbliċi.
            
         
         
            Artikolu 10
            L-ispejjeż tal-laqgħat
            
               (1)   Dawk li jieħdu sehem fl-attivitajiet tal-grupp u tas-sottogruppi ma għandhomx jitħallsu għas-servizzi li jagħtu.
            
            
               (2)   Għal-laqgħat tal-Grupp, ir-rimborż tal-ispejjeż tal-ivvjaġġar mill-Kummissjoni hu limitat għal persuna waħda għal kull delegazzjoni ta’ Stat Membru. L-ispejjeż tal-ivvjaġġar tal-osservaturi u tal-esperti jew ta’ partijiet interessati oħra koperti bl-Artikolu 4(6) ma jiġux rimborżati mill-Kummissjoni, u lanqas l-ispejjeż involuti meta l-Grupp, il-President jew ir-rappreżentanti tiegħu jiltaqgħu ma’ partijiet interessati.
            
            
               (3)   L-ispejjeż involuti fl-organizzazzjoni tal-laqgħat tal-Grupp għandhom ikunu koperti mill-Kummissjoni diment li dawn il-laqgħat isiru fi Brussell. Għal-laqgħat tal-Grupp li jsiru barra minn Brussell fl-Unjoni Ewropea, l-ispejjeż tal-ivvjaġġar biss għandhom ikunu koperti mill-Kummissjoni.
            
            
               (4)   Il-Kummissjoni tista’ tordna studji esterni biex tappoġġa l-ħidma tal-Grupp. F’dan il-każ, il-Kummissjoni għandu jkollha d-dritt li tiddeċiedi dwar il-ħtieġa għall-istudju, għandha tkopri l-ispejjeż involuti u għandha tkun responsabbli għall-ġestjoni ta’ dawn l-istudji.
            
            
               (5)   L-ispejjeż involuti fl-istabbiliment u fil-manutenzjoni tas-sit web tal-Grupp għandha tkoprihom il-Kummissjoni.
            
         
         
            Artikolu 11
            Revoka
            Id-Deċiżjoni 2002/622/KE hi mħassra.
         
         
            Magħmul fi Brussell, il-11 ta’ Ġunju 2019.
            
               
                  Għall-Kummissjoni
               
               Mariya GABRIEL
               
                  Membru tal-Kummissjoni
               
            
         
         
            (1)  Id-Deċiżjoni tal-Kunsill Nru 676/2002/KE tal-Parlament Ewropew tas-7 ta’ Marzu 2002 dwar qafas regolatorju għall-politika dwar l-ispettru tar-radju fil-Komunità Ewropea (ĠU L 108, 24.4.2002, p. 1).
         
            (2)  Id-Deċiżjoni tal-Kummissjoni 2002/622/KE tas-26 ta' Lulju 2002 li tistabbilixxi Grupp għal Politika dwar l-Ispettru tar-Radju (ĠU L 198, 27.7.2002, p. 49).
         
            (3)  Id-Direttiva (UE) 2018/1972 tal-Parlament Ewropew u tal-Kunsill tal-11 ta’ Diċembru 2018 li tistabbilixxi l-Kodiċi Ewropew għall-Komunikazzjonijiet Elettroniċi (riformulazzjoni) (ĠU L 321, 17.12.2018, p. 36).
         
            (4)  Ir-Regolament (UE) 2018/1971 tal-Parlament Ewropew u tal-Kunsill tal-11 ta’ Diċembru 2018 li jistabbilixxi l-Korp ta’ Regolaturi Ewropej tal-Komunikazzjonijiet Elettroniċi (BEREC) u l-Aġenzija għall-Appoġġ tal-BEREC (l-Uffiċċju tal-BEREC), li jemenda r-Regolament (UE) 2015/2120 u li jħassar ir-Regolament (KE) Nru 1211/2009 (ĠU L 321, 17.12.2018, p. 1).
         
            (5)  Ir-Regolament (KE) Nru 1049/2001 tal-Parlament Ewropew u tal-Kunsill tat-30 ta’ Mejju 2001 dwar l-aċċess pubbliku għad-dokumenti tal-Parlament Ewropew, tal-Kunsill u tal-Kummissjoni (ĠU L 145, 31.5.2001, p. 43).
         
            (6)  Ir-Regolament (UE) 2018/1725 tal-Parlament Ewropew u tal-Kunsill tat-23 ta’ Ottubru 2018 dwar il-protezzjoni ta’ persuni fiżiċi fir-rigward tal-ipproċessar ta’ data personali mill-istituzzjonijiet, korpi, uffiċċji u aġenziji tal-Unjoni u dwar il-moviment liberu ta’ tali data, u li jħassar ir-Regolament (KE) Nru 45/2001 u d-Deċiżjoni Nru 1247/2002/KE (ĠU L 295, 21.11.2018, p. 39).
         
            (7)  Id-Deċiżjoni tal-Kummissjoni tat-30 ta’ Mejju 2016 li tistabbilixxi regoli orizzontali dwar il-ħolqien u l-funzjonament tal-gruppi ta’ esperti tal-Kummissjoni, C(2016)3301 final.
         
            (8)  Id-Deċiżjoni tal-Kummissjoni tat-30 ta’ Mejju 2016 li tistabbilixxi regoli orizzontali dwar il-ħolqien u l-funzjonament tal-gruppi ta’ esperti tal-Kummissjoni, C(2016)3301 final.
         
            (9)  ĠU L 304, 20.11.2010, p. 47.
         
            (10)  Id-Deċiżjoni tal-Kummissjoni (UE, Euratom) 2015/443 tat-13 ta’ Marzu 2015 dwar is-Sigurtà fil-Kummissjoni (ĠU L 72, 17.3.2015, p. 41).
         
            (11)  Id-Deċiżjoni tal-Kummissjoni (UE, Euratom) 2015/444 tat-13 ta’ Marzu 2015 dwar ir-regoli tas-Sigurtà għall-protezzjoni ta’ informazzjoni klassifikata tal-UE (ĠU L 72, 17.3.2015, p. 53).